b"\n_START_ARTICLE_\nFormel 1-sesongen 2010\n_START_SECTION_\nProsessen med nye team\n_START_PARAGRAPH_\nFIA kunngjorde at de ville \xc3\xa5pne for nye team i Formel 1, med sikte p\xc3\xa5 totalt 13 team, og i juli 2009 valgte de ut tre nye team fra de 15 som hadde s\xc3\xb8kt, i tillegg til at de ogs\xc3\xa5 bekreftet alle 10 eksisterende teamene. De eksisterende F1-teamene, under FOTA-organisasjonen, ble sagt \xc3\xa5 ha samtykket til et system med teknisk st\xc3\xb8tte for \xc3\xa5 assistere de nye teamene. Dette kompromissforslaget ville inneb\xc3\xa6re levering av deler og designkunnskap til de nye deltakerne, men ikke komplette kundebiler, mot at forslaget om et budsjettak ble droppet._NEWLINE_De tre teamene p\xc3\xa5 deltakerlisten som ble offentliggjort i juli 2009 var Campos Meta, et spansk team ledet den tidligere F1-f\xc3\xb8reren og GP2-teameieren Adrian Campos og det Madrid-baserte sportsreklamebyr\xc3\xa5et Meta Image, Manor Grand Prix, et Formel 3-team drevet av John Booth og designer Nick Wirth, og USF1, et team grunnlagt av den tidligere designeren Ken Anderson og journalisten Peter Windsor. Etter at BMW Sauber trakk seg ble Lotus Racing akseptert i tillegg. Manor endret navn til Virgin Racing etter at Richard Bransons Virgin Group kj\xc3\xb8pte navnerettighetene til teamet, mens Campos-Meta ble omd\xc3\xb8pt til Hispania Racing etter at investoren Jos\xc3\xa9 Ram\xc3\xb3n Carabante kj\xc3\xb8pte teamet fra Adrian Campos like f\xc3\xb8r det f\xc3\xb8rste l\xc3\xb8pet i sesongen. USF1 trakk seg offisielt fra mesterskapet i begynnelsen av mars, etter m\xc3\xa5neder med spekulasjoner og beskyldninger om at teamet i m\xc3\xa5nedsvis hadde v\xc3\xa6rt lammet grunnet d\xc3\xa5rlig ledelse._NEWLINE_FIA hadde ogs\xc3\xa5 flere s\xc3\xb8knader fra andre racingteam, herunder Epsilon Euskadi, som deltok i World Series by Renault og 24-timersl\xc3\xb8pet p\xc3\xa5 Le Mans, Dave Richards' meget vellykkede Prodrive og det italienske standarbilteamet N.Technology samt nye inkarnasjoner av de tidligere Formel 1-teamene March, Brabham, Lola Cars og Team Lotus (m\xc3\xa5 ikke forveksles med Lotus Racing). Andre interessenter var Team Superfund, et \xc3\xb8sterriksk team som skulle frontes av den tidligere f\xc3\xb8reren Alexander Wurz og myf1dream.com, et team som ble etablert av fans av sporten og finansiert av deres donasjoner. Den erfarne sportsvogns- og standardbildeltakeren Ray Mallock Limited hadde ogs\xc3\xa5 til hensikt \xc3\xa5 levere en s\xc3\xb8knad, men bestemte seg for \xc3\xa5 la v\xc3\xa6re etter FIA\xe2\x80\x93FOTA-konflikten midt i 2007-sesongen._NEWLINE_Av st\xc3\xb8rst interesse for media var Stefan Grand Prix, opprettet av Zoran Stefanovic og hyllet som Serbias f\xc3\xb8rste Formel 1-team. Stefan hevdet \xc3\xa5 ha kj\xc3\xb8pt resten av Toyotas etterlatte TF110-chassis og motor og hadde tilgang til Toyota Motorsports tidligere hovedkvarter i K\xc3\xb6ln i Tyskland. Etter \xc3\xa5 ha f\xc3\xa5tt s\xc3\xb8knaden avsl\xc3\xa5tt leverte Stefanovic en klage til Europakommisjonen over utvalgsprosessen og kunngjorde deretter at han aktet \xc3\xa5 fortsette utviklingen av Toyota-chassiset, som n\xc3\xa5 ble kalt Stefan S-01, og teamet gikk endog s\xc3\xa5 langt som \xc3\xa5 sende utstyr til Bahrain, Australia og Malaysia. Etter flere vanskeligheter, herunder kansellering av en planlagt test i Portugal etter at Bridgestone nektet \xc3\xa5 levere dekk, Stefan fors\xc3\xb8kte ogs\xc3\xa5 \xc3\xa5 kj\xc3\xb8pe det nedlagte USF1-teamet, men ble blokkert. Stefan ble endelig avvist 4. mars da FIA uttalte at det ikke var mulig \xc3\xa5 utstede starttillatelser s\xc3\xa5 tett opp mot sesongstart.\n_START_SECTION_\nSluttresultater 2010\n_START_PARAGRAPH_\nPoeng ble gitt til de f\xc3\xb8rste ti plassene i hvert l\xc3\xb8p med henholdsvis 25, 18, 15, 12, 10, 8, 6, 4, 2 og 1 poeng."